བཞི་པ་དུག་གསད་པའི་ལས་ཀྱི་ཆོ་ག་ལ་གསུམ་བསྙེན་པ་དང་སྒྲུབ་པ་དང་། ལས་ལ་སྦྱར་བའོ། ། བསྙེན་པ་ནི་སྤྱིའི་ཆོ་ག་བཞིན་ནོ། ། སྒྲུབ་པ་ལ་གསུམ། རྫས་དང་༑  ཏིང་ངེ་འཛིན་དང་། སྔགས་སོ། ། དང་པོ་ནི། ཡར་(ཞམར་)གྱི་ངོའི་ཚེས་གསུམ་ལ་སོགས་པའི་ཚེས་དང་། སྐར་མ་དང་། གཟའ་བཟང་པོ་ལ་ཚ་ལ་དང་། གི་ཧ། དྲི་ཆུ། ས་ཕུག་ཁ་བྱང་དུ་བལྟས་པའི་གཏིང་དུ་ཁྲུ་གང་བརྐོས་པའི་ས། ཙི་ཏྲ་ཀདཔའ་བོ། ། གླ་རྩི། བུ་ཆུང་སྐྱེས་མ་ཐག་གི་རོ་ཚན་རྣམས་ཆ་མཉམ་ལ། ཆེ་ཆུང་དུ་གྱུར་ཀྱང་ཉེས་པ་མེད་དོ། ། ཞིབ་པར་བཏགས་ལ་སྲན་མའི་ཚད་ཙམ་གྱི་རི་ལུ་བྱས་ནས་རིན་པོ་ཆེའི་ཟ་མ་ཏོག་ལ་སོགས་པའི་ནང་དུ་བཅུག་ལ་མདུན་དུ་བཞག་གོ། གཉིས་པ་ཏིང་ངེ་འཛིན་ནི་ལྷའི་རྣལ་འབྱོར་དང་ལྡན་པས། དུག་གི་རིགས་ཐམས་ཅད་ལས་བསྲུང་བ་དང་། རི་ལུའི་སྟེང་གི་ནམ་མཁའ་ལ་ཡང་སྒྲོལ་མ་རང་འདྲ་བ་ཞིག་བསྐྱེད་ལ། རི་ལུ་རྣམས་བདུད་རྩིར་བསམ་མོ། ། སྔགས་ནི་ཐུན་རེ་ལ་བརྒྱ་རྩ་བརྒྱད་དམ་སྟོང་རྩ་བརྒྱད་བཟླས་ཤིང་རི་ལུ་ལ་གདབ་པ་ཐུན་བཞིའི་ངེས་པས་ཞག་བདུན་དུ་བསྒྲུབ་པར་བྱའོ། ། ཐུན་འཇོག་ཁར་ནམ་མཁའི་སྒྲོལ་མ་རི་ལུ་ལ་ཐིམ་པའམ། ཡང་ན་བཟླས་པ་ཡོངས་སུ་རྫོགས་པ་དང་ཐིམ་པར་བསམ་མོ། ། ལས་ལ་སྦྱར་བ་ནི་བསྒྲུབས་པའི་རི་ལུ་ལྟོ་སྟོང་ལ་ཟར་གཞུག་པ་དང་༑ མ་ཟིན་པ་ལ་རི་ལུ་རེ་ཟོས་ན་ཟླ་བ་རེའི་བསྲུང་བར་འགྱུར་ལ། སྤྱི་གཙུག་ཕྲག་པ་གཉིས་དཀུ་(ཞ-གཉིས་དཀུ་)གཉིས་སུ་སྔགས་གདབ་ཅིང་། སྔགས་མེའི་རྣམ་པས་དུག་རྩ་དང་འདྲ་བར་བསྲེག་པར་བསམ་ཞིང་། བསྒྲུབ་བྱ་ལ་དམིགས་པ་རྩེ་གཅིག་དང་བཅས་པས་རྨ་བྱའི་སྒྲོས་བྱབས་པ་བྱས་ནས་ནང་མ་རེ་རེ་རི་ལུ་ཟ་ཞིང་སྔགས་གདབ་པ་ལ་སོགས་པ་བྱས་ན། དུག་གི་རིགས་ཀྱིས་ཐེབས་པ་ཐམས་ཅད་ལས་གྲོལ་བར་འགྱུར་རོ། ། འཕགས་མ་སྒྲོལ་མ་རྣམ་པར་རྒྱལ་བའི་ལས་ཀྱི་ཡན་ལགདུག་གསད་པའི་ཆོ་གའི་ལེའུ་སྟེ་བཞི་པའོ། ། ། །ལེའུ་ལྔ་པ་དབང་དུ་བྱ་བ་ལ་གསུམ། བསྙེན་པ་དང་། དགོས་པ་དང་། ཆོ་གའོ༑ ༑དང་པོ་ནི་སྤྱིའི་སྒྲུབ་པ་བཞིན། འབུམ་ཕྲག་དྲུག་ལ་སོགས་པ་སྔོན་དུ་སོང་བའོ༑ ༑གཉིས་པ་ནི་འདོད་པའི་དོན་གང་ལ་རག་ལས་པ་དབང་དུ་བྱ་བས་སོ། ། ཆོ་ག་ལ་གསུམ། ཉེ་བར་བསྙེན་པ་དང་། སྒྲུབ་པ། ལས་ལ་སྦྱར་བའོ། ། དང་པོ་ནི་གྲོ་ག་ལ་སོགས་པའི་གཞི་ལ། སྐྱེས་པ་ལ་གུར་གུམ། བུད་མེད་ལ་གི་ཧཾ་དང་ག་པུར་ལ་སོགས་པ་དྲི་བཟང་པོ་སྦྱར་བས་འཁོར་ལོ་རྩིབས་བཅུ་དྲུག་ལྟེ་བ་དང་། མུ་ཁྱུད་རིམ་པ་གསུམ་གྱིས་བསྐོར་བའི་དབུས་སུ་བསྒྲུབ་བྱའི་གཟུགས་དང་། རྩ་བའི་སྔགས་མིང་དང་སྤེལ་བ་ལས་ཀྱི་ཤམ་བུ་དང་བཅས་པ་བྲི། རྩིབས་རེ་རེ་ལ་ཨོཾ་ཀུ་རུ་ཀུལླེ་ཧྲཱིཿཆེ་གེ་མོ་བདག་གི་དབང་དུ་གྱུར་ཅིག་ཧྲཱིཿསྭཱ་ཧཱ་བྲི། མུ་ཁྱུད་གསུམ་(ཞ-གསུམ་)ལ་ཨོཾ་མགོ་ཕྱིར་བསྟན་པ་སུམ་རིམ་དུ་བྲི། དེ་ལྟ་བུའི་འཁོར་ལོ་གཉིས་པ་ཅིག་ཀྱང་བྱས་ཏེ། ཁ་སྦྱར་ལ་སྲད་བུ་དམར་པོས་བཅིངས་ལ་སྤྲ་ཚིལ་དང་༑ ལ་ཅ་བསྲེས་པའི་གཟུགས་བརྙན་སོར་བརྒྱད་པའི་སྙིང་གར་གཞུག་པར་བྱའོ༑ ༑དེ་ནས་མདུན་དུ་སེང་ལྡེང་ངམ་ཤུག་པའི་མེ་སྦར་ལ། འདི་ཉིད་ཀྱི་ལྷའི་རྣལ་འབྱོར་ཡན་ལག་བཞི་རྫོགས་སུ་བསྐྱེད་པའི་སྙིང་གའི་ས་བོན་ལས་འོད་ཟེར་བྱུང་སྟེ། བསྒྲུབ་བྱ་རླུང་གི་དཀྱིལ་འཁོར་གྱི་དབུས་སུ་གཅེར་བུར་གྱུར་པ་ཕོའམ་མོའི་མཚན་མ་དང་། མགྲིན་པར་ལྕགས་ཀྱུ་དང་། ཁབ་ལྟ་བུས་ཕུག་པ་དང་། ཞགས་པ་ལྟ་བུས་དྲངས་ནས་རླུང་གི་ཤུགས་ཀྱིས་རྐང་པའི་དྲུང་དུ་ལྷགས་ནས། དེའི་སྙིང་ག་ནས་རྃ་ལས་མེ་བྱུང་བས་བདག་ལ་ཆགས་པར་བསམས་ནས། ཅི་བགྱི་ཞེས་བཀའ་ནོད་པར་བསམས་ལ། ལིངྒ་དེ་སྤྲ་ཚིལ་མ་འཐིགས་ཙམ་དུ་མེ་ལ་བསྲོ་ཞིང་། ཟངས་མའི་ཐུར་མས་སྐྱེས་པ་ཡིན་ན་དེའི་རྐང་མཐིལ། བུད་མེད་ཡིན་ན་དེའི་གསང་གནས་ནས་བྲུད་ཅིང་དུས་གསུམ་དུ་སྔགས་བཟླས་པར་བྱའོ། ། དེ་ཉིད་ཀྱི་རྗེས་ཐོགས་ལ་དྲི་ཆུ་དང་ཚྭ་བསྲེས་ལ་རང་གི་ཁྱོར་བ་གསུམ་ལ་སྔགས་སྤེལ་ཚིག་དང་བཅས་པ་བཏབ་སྟེ། བསྒྲུབ་བྱས་འཐུངས་པར་བསམ་ཞིང་རང་གི་ཁར་འཐུངས་ནས་སླར་ཟངས་གཞོང་ལ་སོགས་པའི་ནང་དུ་བླུགས་པའམ། ཡང་ན་རང་གིས་མིད་པར་བྱའོ། ། དེ་ལྟ་བུ་ཞག་བདུན་དུ་བྱའོ། ། སྒྲུབ་པ་ནི་རྒྱ་ཤུག་ལ་སོགས་པའི་མེ་བཏང་བའི་དབུས་སུ་སྒྲོལ་མ་བསམས་ལ། སྔར་གྱི་ལིངྒ་དང་། ལན་ཚྭ་དང་། སྐེ་ཚེ་སྔགས་ཀྱི་སྤེལ་ཚིག་དང་བཅས་པས་མེའི་ནང་དུ་བསྲེག་པར་བྱའོ༑ ༑ཡང་ན་ཚྭ་ཉིད་ཀྱིས་ཀྱང་བཏུབ། དེའི་དུས་སུ་ཏིང་ངེ་འཛིན་ནི་མོ་ཡིན་ན་རྡོ་རྗེ་བསྐྱོད་པ་དང་། བདེ་བ་དང་བཅས་པ་དང་། མཐར་ཕྱིན་པ་དང་། བྱང་ཆུབ་ཀྱི་སེམས་སླར་ལོག་པ་དང་། རླུང་ནང་དུ་རྔུབ་པ་དང་བཅས་པའི་སྦྱོར་བས་ཡིན་ནོ༑ ༑ཕོ་ཡིན་ན་ཅི་བགྱི་ཞེས་བཀའ་ནོད་ཅྀང་མདུན་ན་འདུག་པའོ། ། དེ་ལྟ་བུའི་སྦྱིན་སྲེག་དུས་གསུམ་དུ་བྱ་བའམ། ལན་ཅིག་ཀྱང་རུང་སྟེ། ཐ་མལ་པ་རྣམས་ལ་ཉི་མ་བདུན་ནོ། ། རྒྱལ་པོ་ལ་སོགས་པ་ཆེན་པོ་རྣམས་ལ་ནི་ཉི་མ་ཉི་ཤུ་རྩ་གཅིག་གོ༑ལྷ་དང་ཀླུ་དང་གནོད་སྦྱིན་ལ་སོགས་པ་རྣམས་ལ་ནི་ཞག་བདུན་ཕྲག་བདུན་གྱིས་དབང་དུ་འགྱུར་རོ། ། ལས་ལ་སྦྱར་བ་ནི། མེ་ཏོག་ལ་སྔགས་བཏབ་སྟེ་བསྣུན་པའམ༑ བདུག་སྤོས་ལ་སྔགས་བཏབ་སྟེ་སྣོམ་དུ་འཇུག་པའམ། འཁར་བའི་སྣོད་དུ་སྦྲང་རྩིའམ། མར་ལ་སོགས་པའི་བཟའ་བཏུང་ལ་བཏབ་སྟེ་ཟར་གཞུག་པའམ། སྒྲོལ་མའི་སྐུ་ལ་དུས་གསུམ་དུ་མཆོད་པ་དང་། ཡན་ལག་བདུན་པ་བྱས་པས་འགྲུབ་པར་འགྱུར་རོ། ། སྐྱེས་བུ་མཆོག་རྣམས་ལ་ཡུངས་དཀར་ལ་སྔགས་བཟླས་ཏེ་བརྡེག་པར་བྱའོ། ། སེང་ལྡེང་གི་(ཞ+མེ་ལ་)མེ་ཏོག་དམར་པོ་ལ་སྔགས་ཀྱི་སྤེལ་ཚིག་དང་བཅས་པའི་སྦྱིན་སྲེག་བྱས་ན་འགྲུབ་པར་འགྱུར་རོ། ། མིག་སྨན་ལ་སྔགས་བརྒྱ་རྩ་བརྒྱད་བཟླས་ཏེ་མིག་ལ་བྱུགས་ནས་བལྟས་པས་དབང་དུ་འགྱུར་ཏེ༑ དེ་ལྟར་ན་ལས་ལ་སྦྱར་བ་བདུན་ནོ། ། མིག་སྨན་གྱི་སྦྱོར་བ་ནི། དུར་ཁྲོད་དུ་བུད་མེད་ཀྱི་ཐོད་པ་དུམ་བུ་གཅིག་པའམ། དུམ་བུ་གསུམ་པའི་ནང་དུ་པདྨ་དཀར་པོའམ་ཨརྐའི་ཤིང་བལ་(ཞལུ-བལ)ལ་སྡོང་བུ་བྱས་ཏེ། ཚིལ་ཆེན་གྱི་མར་ཁུ་ལ་མེ་སྦར་ཏེ། ཕོ་ཐོད་ཀྱིས་ཁ་བཅད་དེ། ཚེས་བརྒྱད་དམ་བཅུ་བཞིའི་ནུབ་མོ་ལྷའི་རྣལ་འབྱོར་དང་ལྡན་པས་མིག་སྨན་བསྒྲུབས་ལ་མིག་ལ་བསྐུ་བར་བྱའོ༑ ༑འདི་ནི་གོང་དུ་དབང་དུ་བྱ་བའི་མིག་སྨན་ཏེ་འདིས་བདག་ཉིད་ནམ་མཁའ་ལ་འགྲོ་ཞེས་ཀྱང་གསུང་ངོ་། ། འཕགས་མ་སྒྲོལ་མ་ཧཱུྃ་གི་སྒྲ་སྒྲོགས་པའི་ལས་ཀྱི་ཡན་ལག་དང་དབང་དུ་བྱ་བ་སྟེ། ལེའུ་ལྔ་པའོ། ། ། །དྲུག་པ་ལས་ཀྱི་སྒྲིབ་པ་སྦྱང་བ་ལ་བཞི། དགོས་པ་དང་། དུས་དང་། གང་ཟག་དང་། ཆོ་གའོ། ། དང་པོ་ནི་སྡིག་པའི་སྒྲིབ་པ་མ་ལུས་པ་བྱང་བར་བྱའོ། ། གཉིས་པ་ནི་རྒྱལ་ལ་ཉ་བའི་བཅུ་གསུམ་ནས་བརྩམས་ནས་ཉ་ཕྱིས་(ཞལུཡིས་)ཟིན་པར་བྱའམ། བཅུ་གཉིས་ལ་བརྩམས་ནས་བཅུ་དྲུག་ལ་ཟིན་པར་བྱའམ༑  ཉི་ཤུ་རྩ་བརྒྱད་ལ་བརྩམས་ནས་གནམ་སྟོང་གིས་ཟིན་པར་བྱའོ། ། གང་ཟག་ནི་དགེ་སློང་ངམ། དགེ་ཚུལ་ལམ། དགེ་བསྙེན་བཞིའམ་གཅིག་གིས་བྱས་ཀྱང་ཉེས་པ་མེད་དེ། ཕྱི་དྲོའི་ཁ་ཟས། ཤ་ཆང་སྒོག་བཙོང་ལ་སོགས་པ་སྤང་བར་བྱའོ༑  ༑ ཆོ་ག་ལ་གསུམ། སྦྱོར་བ་དང་། དངོས་གཞི་དང་། མཇུག་གོ། དང་པོ་ནི༑  རྟེན་བཅའ་བ་ཡམས་ཞི་བའི་དཀྱིལ་འཁོར་དང་མཐུན་པར་བྱ། རྟེན་དགྲམ་པ་དང་མཆོད་པ་སྣ་ཚོགས་བཤམ། བར་ཆད་ཞི་བར་བྱ་བའི་ཕྱིར་ཆོས་སྐྱོང་བའི་སྲུང་མ་ལ་གཏོར་མ་གཏང་། དཀྱིལ་འཁོར་གྱི་སྤྱན་སྔར་འདུག་ལ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་འོད་ཟེར་གྱིས་བཀུག་སྟེ་རྟེན་རྣམས་ལ་བཅུག་ནས་དེ་རྣམས་སྒྲོལ་མའི་ངོ་བོར་བསམས་ཏེ། གསོ་སྦྱོང་བླངས་ལ༑  རྗེ་བཙུན་མ་ལ། རྫོགས་སངས་རྒྱས་དང་བྱང་ཆུབ་སེམས། ། ཞེས་བྱ་བ་ལ་སོགས་པས་གསོལ་བ་གདབ་པར་བྱའོ། ། དངོས་གཞི་ནི། ཞག་གསུམ་ལ་དུས་དྲུག་དྲུག་ཏུ་གསོལ་བ་གདབ་པ་སྔོན་དུ་སོང་བས་ལྷའི་རྣལ་འབྱོར་ཡན་ལག་བཞི་རྫོགས་སུ་བསྐྱེད་ལ། སྡིག་པ་ཞི་བར་འདོད་པའི་བསམ་པས་ཚིག་ཏུ་མི་བརྗོད་པར་སྔགས་བཟླ་བར་བྱའོ། ། ཚིག་ཏུ་བརྗོད་ན་སྒྲ་ཆུང་བ་ཡིན་ཏེ། ཐུན་རེ་ལ་བརྒྱ་རྩ་བརྒྱད་ལ་སོགས་པ་བཟླ་བར་བྱའོ། ། རྗེས་ལ་བདག་ཉིད་ཀྱི་སྡིག་པ་མ་ལུས་པ་ཞི་བར་མཛད་དུ་གསོལ་ཞེས་གསོལ་བ་གདབ་པར་བྱའོ། ། མཇུག་གི་ཆོ་ག་ནི་གནས་གསུམ་དུ་སྡྀག་པའི་ས་བོན་ཀཾ་བྲིས་པའམ་བསམས་ལ། ཀུ་ཤའི་ཆུན་པོ་ལ་སྔགས་བཏབ་པས་བྱབས་པར་བྱ་བ་དང་། ལག་པ་གཡོན་པར་ཏིལ་བླུགས་ལ་སྙིང་གའི་ཧཱུྃ་ལས་ཀཾཾ་གི་ཕྲེང་བ་སྣ་བུག་གཡས་པར་བྱུང་བ་དང་། སྡིག་པའི་གཟུགས་སུ་གྱུར་པ་ཏིལ་ལ་ཐིམ་སྟེ། ཚེ་ཐོག་མ་མེད་པ་ནས་བསགས་པའི་སྡིག་པ་དག་པར་བསམས་ཞིང་། ལག་པ་གཡས་པས་ཏིལ་མེའི་ནང་དུ་བསྲེག་པར་བྱ་བ་དང་། བུམ་པའི་ཆུ་ལ་ལག་པས་རེག་ནས་སྔགས་བཟླས་ཏེ་དེའི་ཆུས་བཀྲུས་པས་སྡིག་པ་སྦྱང་བར་བྱ་བའོ། ། དེ་ལྟར་གོང་དུ་རྟེན་བཅའ་བ་མ་གཏོགས་པར་སྦྱོར་བ་དངོས་གཞི་མཇུག་གསུམ་ཉིན་ཞག་རེ་ལ་དུས་དྲུག་ཏུ་བྱ་བ་ཞག་གསུམ་བྱས་ནས་སྡིག་པ་དག་པའི་རྟགས་རྨི་ལམ་དུ་འོ་མའི་མཚོ་ལ་རྐྱལ་བ་དང་། ངན་སྐྱུགས་འཁྲུ་སྐྱུགས་པ་དང་། ནམ་མཁའ་ལ་འགྲོ་བ་དང་། མེ་ཏོག་འཐུ་བ་དང་། རྩོད་པ་ལས་རྒྱལ་བ་ལ་སོགས་པ་རྨི་ལྟས་བཟང་པོ་བྱུང་ན་ཡིད་དགའ་བར་བྱས་ལ་རྟེན་བསྡུ་བ་དང་། རྡུལ་ཚོན་ཆུ་བོར་དོར་བར་བྱས་ན་རང་གཞན་གྱི་སྡིག་པ་མ་ལུས་པ་འདག་པར་འགྱུར་རོ། ། འཕགས་མ་སྒྲོལ་མ་འཇིག་རྟེན་གསུམ་ལས་རྣམ་པར་རྒྱལ་བའི་ལས་ཀྱི་ཡན་ལག་སྒྲིབ་པ་སྦྱོང་བ་སྟེ་ལེའུ་དྲུག་པའོ། ། ། །བདུན་པ་འཕོ་བའི་རྣལ་འབྱོར་ལ་གསུམ། འཆི་ལྟས་བརྟག་པ་དང་། འཆི་བ་བསླུ་བ་དང་། མ་བསླུས་ན་འཕོ་བ་དངོས་སོ། ། དང་པོ་ནི། རྨི་ལམ་ན་བོང་བུ་ཞོན་ནས་ལྷོ་ཕྱོགས་སུ་འགྲོ་བ་དང་། གྲོགས་མེད་པར་ཐང་ལ་འཁྱམ་པ་དང་། ས་གཏིང་དུ་འཛུལ་བ་དང་། (ཞ+རྒྱ་སྐྱེགས་ཀྱི་རི་ལ་འཛེགས་པ་དང་། )སྐད་རིགས་མི་མཐུན་པའི་ཡུལ་དུ་ཕྱིན་པ་དང་། མཆོད་རྟེན་ལ་འཛེགས་པ་དང་། མི་ནག་པོའམ་ནག་མོས་བཙོན་དུ་ཁྱེར་བ་ལ་སོགས་པ་དང་། སྔོན་མི་ཤི་བ་དང་འགྲོགས་པ་དང་༑  ཚེ་གཟུགས་མ་ཚང་བ་དང་། མིག་ཡོར་མེད་པ་དང་། ཤ་བཀྲག་ཉམས་པ་དང་༑  བཤང་གཅིའི་དུས་སུ་སྦྲིད་པ་འཛོམ་པ་དང་། རྒྱུ་རྐྱེན་མེད་པར་སྀལ་སྙན་གྱི་སྒྲ་ཐོས་པ་དང་། རྐྱེན་མེད་པར་སྙིང་མི་དགའ་བ་དང་། སྔར་བས་སྤྱོད་པ་འགྱུར་བ་དང་། དེ་ལྟར་བཅུ་བཞི་ལ་སོགས་པ་ཕྱིའི་འཆི་ལྟས་ཡིན་ལ། ནང་གི་འཆི་ལྟས་རླུང་གི་ཡང་གཞན་དུ་ཤེས་པར་བྱའོ། ། འཆི་བ་བསླུ་བའི་ཆོ་ག་ནི་འགྲོ་བ་རྣམས་ལ་ཚེ་སྦྱིན་པ་དང་། བླ་མ་དཀོན་མཆོག་ལ་བསོད་ནམས་ཀྱི་ཚོགས་བསག་པ་དང་། མཆོད་རྟེན་རྙིང་པ་གསོ་ཞིང་གསར་པ་ལ་རབ་གནས་དང་ན་བཟའ་གསོལ་བ་ལ་སོགས་པ་བྱ་བ་དང་། ཆོས་ཐམས་ཅད་ནམ་མཁའ་ལྟར་སྤྲོས་པའི་མཐའ་ཐམས་ཅད་དང་བྲལ་བར་བསྒོམ་པ་སྟེ། དེ་ལྟར་བཞི་ནི་གཞུང་ལས་འབྱུང་ལ། རླུང་གིས་འཆི་བ་བསླུ་བ་ལ་སོགས་པའང་རྒྱས་པར་རྟོགས་པར་བྱའོ། ། གལ་ཏེ་མ་བསླུས་ན་འཕོ་བའི་ཆོ་ག་ལ་སྦྱང་བ་དང་། ལས་ལ་སྦྱར་བ་གཉིས་སོ། ། དང་པོ་ནི། ཆོས་ཐམས་ཅད་མི་རྟག་པར་ཡིད་ལ་བྱས་ལ། དངོས་པོ་ཐམས་ཅད་ལ་མ་ཞེན་པའི་འདུ་ཤེས་ཀྱིས་བདོག་པ་རྣམས་བླ་མ་ལ་བཏང་ལ། འདི་ཉིད་ཀྱི་གཞུང་བཞིན་དུ་ཡན་ལག་བཞི་རྫོགས་ཀྱི་ལྷའི་རྣལ་འབྱོར་བྱས་ལ། རླུང་ཁ་དོག་དཀར་བ་རེག་བྱ་བསིལ་བ་ལུས་ལ་ཕན་པའི་ནུས་པ་ཡོད་པར་བསམས་ལ། སྣ་བུག་གཉིས་ནས་ནང་ན་(ཞ-ནང་ན་)རིམ་གྱིས་དྲངས་ཏེ། འོག་རླུང་ཡང་ཅུང་ཟད་བསྐུམས་ནས། རླུང་སྔར་གྱི་ཆོས་སུམ་ལྡན་གྱིས་ནང་གང་བར་བསམས་ནས་ཐུབ་ཚད་ཀྱིས་མནན་པར་བྱའོ། ། ཕྱིར་གཏོང་བའི་དུས་སུ་ཚངས་པའི་བུ་ག་ནས་དཀར་ནར་གྱིས་འགྲོ་བར་བསམས་ལ། དལ་གྱིས་གཏང་བར་བྱའོ། ། དེ་ལྟ་བུ་ཐུན་བཞིའི་ངེས་པ་བསྒོམ་པར་བྱ། ཐུན་འཇོག་ཁར་གནས་གསུམ་དུ་ཡི་གེ་གསུམ་བསྒོམ་ལ། ལུས་ཧྲིལ་པོ་ཡི་གེ་གསུམ་ལ་ཐིམ་པར་བསམ། ཡི་གེ་ཡང་མས་རིམ་གྱིས་ཧཱུྃ་ལ་ཧཱུྃ་ཨཱཿལ་ཨཱཿཨོཾ་ལ་ཨོཾ་ཐིག་ལེ་ལ་ཐིག་ལེ་(ལུཧཱུྃ་ཨཱཿལ་ཨཱཿཨོཾ་ལ་ཨོཾ་ཐིག་ལེ་ལ་ཐིག་ལེ་)སྟོང་པ་ཉིད་ཆུ་ལ་ཆུ་བཞག་པ་བཞིན་སྤྲོས་པའི་མཐའ་ཐམས་ཅད་དང་བྲལ་བ་ལ་བློ་བཞག་གོ། དེ་ནས་ཆུ་ལས་ཉ་འཕར་བ་ལྟར་སྟོང་པའི་ངང་ལས་སྐད་ཅིག་གིས་སྒྲོལ་མར་བསམས་ལ་སྤྱོད་ལམ་གཞན་བྱའོ། ། འབྱོངས་པའི་ཚད་ནི་རླུང་ཇི་ཙམ་མནན་པ་ཐུབ་པའོ། ། ལས་ལ་སྦྱར་བ་ནི། ཡན་ལག་བཞི་རྫོགས་ཀྱིས་ལྷའི་རྣལ་འབྱོར་བྱས་ལ། མདུན་གྱི་ནམ་མཁར་རྗེ་བཙུན་མ་གསལ་བར་བསྒོམས་ལ། སྟེང་རླུང་མནན། འོག་རླུང་བསྐུམ། མིག་གྱེན་ལ་ཟློགལྕེ་རྐན་ལ་སྦྱར། ཧི་ཀ་ཞེས་འབྲུ་གཉིས་པོ་ལྟེ་བར་བསྒོམ། སྙིང་གར་སེམས་ཀྱི་རྟེན་ཡི་གེ་ཧཱུྃ་བསམས་ཏེ། དེ་ལས་འོད་བྱུང་བས་དབང་པོའི་སྒོ་རྣམས་དགག་པར་བྱ་བ་ནི་ཤུགས་ལས་ཤེས་པར་བྱའོ། ། (ཞསྤྱི་གཙུག དཔྲལ་བ། མིག་གཉིས། རྣ་གཉིས། སྣ་བུག་གཉིས། ཁ་ལྟེ་བ་གཅི་བའི་ལམ་རྣམས་འོད་ཀྱི་ཐིག་ལེས་དགག་གོ། )དེ་ནས་ཧི་ཀ་ཞེས་ཉི་ཤུ་ཐམ་པས་སེམས་ཀྱི་རྟེན་ལྕེ་ཆུང་གི་བར་དུ་དྲང་ཞིང་། བར་དུ་ཀ་ཧི་ཞེས་ཉི་ཤུ་ཐམ་པས་མར་འགྲོ་བར་བསམ་ཞིང་ངལ་བསོ། ཉི་ཤུ་རྩ་གཅིག་པས་སྤྱི་གཙུག་ནས་རྣམ་ཤེས་བཏོན་ལ་མདུན་དུ་སྒྲོལ་མའི་ཐུགས་ཀར་གཞུག་པ་བྱས་ན༑  སྒྱོགས་དང་འཕྲུལ་འཁོར་གྱི་དཔེས་མཁའ་ལ་སྤྱོད་པའི་གནས་སུ་འགྲོ་བ་བླ་ན་མེད་པའི་གདམས་ངག་ཡིན་ནོ། ། ཞེས་རྫོགས་པའི་སངས་རྒྱས་རྣམས་ཀྱིས་གསུངས་སོ། ། འཕགས་མ་སྒྲོལ་མ་གཞན་འཇོམས་པའི་ལས་ཀྱི་ཡན་ལག་གོང་དུ་འཕོ་བ་སྟེ་ལེའུ་བདུན་པའོ། ། ། །བརྒྱད་པ་ཉོན་མོངས་པ་སྤང་བའི་ཕྱིར། རྫོགས་པའི་རིམ་པ་བསྒོམ་པ་ལ་བཞི༑  ལས་ཀྱི་ཕྱག་རྒྱ་དང་། དམ་ཚིག་གི་ཕྱག་རྒྱ་དང་། ཆོས་ཀྱི་ཕྱག་རྒྱ་དང་། ཕྱག་རྒྱ་ཆེན་པོ་བསྒོམ་པའོ། ། དང་པོ་ལ་གསུམ། སྦྱང་བ་དང་། རྟེན་དང་། ཉམས་སུ་བླང་བའི་ཆོ་གའོ། ། དང་པོ་ནི། འདི་ཉིད་ཀྱི་ལྷའི་རྣལ་འབྱོར་ཡན་ལག་བཞི་རྫོགས་པར་བསྐྱེད་ལ། རླུང་ཁ་སྦྱོར་གྱི་རྣལ་འབྱོར་ལ། འབྱོངས་པའི་ཚད་ཇི་ཙམ་མནན་པ་ཐུབ་ཀྱི་བར་དུའོ།